Komisijos Reglamentas (EB) Nr. 1983/2003
2003 m. lapkričio 7 d.
įgyvendinantis Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) tikslinių pirminių kintamųjų sąrašo atžvilgiu
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 16 d. Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) [1], ypač į jo 15 straipsnio 2 dalies a punktą,
kadangi:
(1) Reglamentu (EB) Nr. 1177/2003 buvo sukurta bendra sistemingo Bendrijos statistikos apie pajamas ir gyvenimo sąlygas rengimo sistema, apimanti palyginamus ir savalaikius skerspjūvio bei išilginio pjūvio duomenis apie pajamas ir skurdo bei socialinės atskirties lygį bei sudėtį nacionaliniu ir Europos lygiu.
(2) Pagal Reglamento (EB) Nr. 1177/2003 15 straipsnio 2 dalies a punktą įgyvendinimo priemonės yra būtinos parengti tikslinių pirminių kintamųjų, įtrauktinų į išilginio pjūvio komponento kiekvieną sritį, sąrašą ir tikslinių kintamųjų įtrauktų į išilginio pjūvio komponentą, sąrašą, įskaitant kintamųjų kodų ir duomenų perdavimo techninio formato nustatymą.
(3) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Tikslinių pirminių kintamųjų, kintamųjų kodų sąrašas ir duomenų perdavimo techninis formatas pagrindiniam Bendrijos pajamų ir gyvenimo sąlygų (ES-SPGS) statistikos naudojimui yra nustatytas priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 7 d.